ཤིང་ཕག་ལོར་དགུན་དུས་སྒ་ནས་སྐྱེ་སྔ་སྤྲུལ་སྐུའི་བཀས་སྒྲུབ་བརྒྱུད་དགོན་གྱི་མཁན་པོ་དང་།དབུ་མཛད་སོགས་གྲྭ་གཞོན་རྣམ་རིག་བཀྲ་བ་སུམ་ཅུ་སྐོར་རང་ལུགས་བཀའ་བརྒྱུད་པའི་ཆོས་ཞུར་འབྱོར་བས།ཐུགས་རྗེས་སུ་བརྩེ་བས་བཅད་རྒྱ་ལས་བཞེངས་ཏེ་རང་ལུགས་བཀའ་བརྒྱུད་ཀྱི་ཆོས་བཀའ་ཡོངས་རྫོགས་ཀྱི་བཀའ་གཏད་གྲོལ་ནས་ཆོས་གསུངས་ནི།རྒྱུན་ཆགས་སུ་གནང་།སྤྱན་གྱིས་ཕྱག་དཔེ་ཆེར་མི་གཟིགས་པ་བྱུང་བས།སྨན་བཅོས་ཀྱི་ཉེས་པ་ལས་གྲོལ།འདི་ཙམ་ནས་དགེ་སློང་དོན་གྲུབ་ནོར་བུས་ཉིད་ཀྱི་ཟུར་འཁྲིད་པ་མཛད་ཅིང་ཉིད་ནས་གདམས་པ་འབོག་པ་གནང་།མདོ་དབུས་སོགས་ནས་རྟོགས་པ་འབུལ་མཁན་དང་།གེགས་སེལ་ཞུ་མི་མང་ཞིག་འབྱོར་བ་ནི།ཀུན་གྱི་མཁྱེན་གསལ་འདི་བཞིན་དང་།རྗེ་ཉིད་ལ་རྫོགས་ཆེན་གྱི་ལྟ་གྲུབ་སོགས་ཞུས་ཚེ་ངས་རྫོགས་ཆེན་ཐོས་བསམ་བྱེད་མ་མྱོང་བས་གཞན་ལ་དྲིས་གསུངས་ཤིང་།སར་བུ་ཚོར་ཕྱག་རྒྱ་ཆེན་པོ་ལྔ་ལྡན་ཁོ་ན་ཉམས་སུ་ལེན་བགྱིས་ན་ཐུགས་རབ་ཏུ་དགྱེས་པའི་མཆོག་ཡིན།